**ข่าวบางจากฯ**

**บางจากฯ - เอสซีจีซี - ปัญจวัฒนาพลาสติก**

**เปิดตัว ‘บรรจุภัณฑ์หัวเชื้อน้ำมันดีเซลรักษ์โลก’ FURiO Ultra HD**

นายวัฒนา พรพัฒนกุล ผู้ช่วยกรรมการผู้จัดการใหญ่ สายงานค้าปลีกน้ำมัน กลุ่มธุรกิจการตลาด บริษัท บางจาก คอร์ปอเรชั่น จำกัด (มหาชน) นายชาตรี เอี่ยมโสภณา ประธานเจ้าหน้าที่สายงานพาณิชย์ บริษัท เอสซีจี เคมิคอลส์ จำกัด (มหาชน) หรือ SCGC และ ดร.พิรุฬห์ เหมมณฑารพ รองประธานเจ้าหน้าที่บริหาร บริษัท ปัญจวัฒนาพลาสติก จำกัด (มหาชน) ร่วมกันเปิดตัว “บรรจุภัณฑ์รักษ์โลก” พัฒนาจากเม็ดพลาสติกรีไซเคิลคุณภาพสูง สำหรับผลิตภัณฑ์หัวเชื้อน้ำมันดีเซลเกรดพรีเมียม “FURiO Ultra HD” (ฟิวริโอ อัลตร้า เอชดี) โดยมีวัตถุดิบต้นทางจากวัสดุใช้แล้วในครัวเรือนนำมาปรับปรุงคุณสมบัติด้วยสูตรเฉพาะ ทำให้มีความแข็งแรง ทนทาน สามารถใช้งานได้อย่างปลอดภัย โดยออกแบบบรรจุภัณฑ์ให้มีรูปลักษณ์ที่โดดเด่นสวยงาม และตอบโจทย์ความต้องการของผู้บริโภคในทุกด้าน ตั้งแต่การใช้งาน การขนส่ง การจัดเก็บ อีกทั้งยังผ่านการรับรองจาก Global Recycled Standard (GRS) สามารถตรวจสอบย้อนหลังได้ถึงแหล่งที่มาของวัตถุดิบในการผลิตเม็ดพลาสติกรีไซเคิล บรรจุภัณฑ์รักษ์โลกนี้มีส่วนผสมของเม็ดพลาสติกรีไซเคิล 30% จาก SCGC GREEN POLYMERTM ช่วยลดปริมาณขยะพลาสติกในประเทศไทย อีกทั้งช่วยลดการปล่อยก๊าซเรือนกระจกลง 25% เมื่อเทียบกับการใช้บรรจุภัณฑ์แบบเดิม คิดเป็นปริมาณก๊าซเรือนกระจกที่ลดลง 26 ตันต่อปี

บริษัท บางจาก คอร์ปอเรชั่น จำกัด (มหาชน) เป็นบริษัทพลังงานที่นำนวัตกรรมสีเขียวมาใช้ในการดำเนินธุรกิจมาอย่างต่อเนื่อง บริษัท เอสซีจี เคมิคอลส์ จำกัด (มหาชน) หรือ SCGC ผู้เชี่ยวชาญด้านนวัตกรรมพอลิเมอร์เพื่อความยั่งยืน และบริษัท ปัญจวัฒนาพลาสติก จำกัด (มหาชน) ผู้ผลิตบรรจุภัณฑ์ที่มีมาตรฐานคุณภาพในระดับสูง และให้ความใส่ใจในเรื่องการรักษาสิ่งแวดล้อม ได้ร่วมกันพัฒนา “บรรจุภัณฑ์รักษ์โลก” สำหรับผลิตภัณฑ์หัวเชื้อน้ำมันดีเซลเกรดพรีเมียม “FURiO Ultra HD” ที่มีสารชะล้างทำความสะอาดหัวฉีดระดับ Clean up และสารเพิ่มค่าซีเทนคุณภาพสูง เหมาะสำหรับเติมผสมในรถเครื่องยนต์ดีเซลทุกประเภท และมีแผนการพัฒนาต่อยอดความร่วมมือในการใช้เม็ดพลาสติกรีไซเคิลสำหรับบรรจุภัณฑ์ประเภทอื่น ๆ ในอนาคตเพื่อสิ่งแวดล้อมที่ยั่งยืน

3 กันยายน 2567

ส่วนโฆษณาและส่งเสริมการตลาด

บริษัท บางจาก คอร์ปอเรชั่น จำกัด (มหาชน)

โทร. 0 2335 4547